มาทริปกระบี่เที่ยวนี้ (27-30 พ.ย. 2014) มาพักที่เชอราตัน กระบี่ บีช รีสอร์ท ครับ นอกจากอาหารเช้าแล้ว มื้ออื่นๆ ไม่ได้รับประทานที่นี่เลย เพราะ ออกไปเที่ยว ประกอบกับทริปนี้เน้นอาหารไทยและซีฟู้ด เลยยอมเสียค่ารถออกไปกินกันข้างนอกตลอดๆ

แล้วอาหารไทยที่นี่ไม่ดีหรือไงนะ? ต้องบอกว่า คนไทยอาจไม่ถูกปากมากกว่าครับ เพราะลูกค้าที่นี่จะเป้นต่างชาติส่วนใหญ่ เอางี้ดีกว่า ผมมีเรื่องเล่าเรื่องนึง เผื่อจะทำให้เข้าใจมากขึ้น

มีแขกท่านหนึ่งมาพักที่เชอราตันกระบี่ แล้วอยากลองอาหารไทยที่นี่ จึงสั่งอาหารไทยมารับประทาน
สิ่งที่เกิดขึ้นก็คือ ไม่ถูกปาก เพราะรสชาติไม่ถึงรสถึงเครื่อง จึงมีการเรียกสอบถามทางพนักงานว่า ทำไมอาหารจึงมีรสชาติเช่นนี้
พนักงานด้วยความน่ารักก็ตอบว่า อาหารของเราเป้นสูตรชาววัง (Royal Cuisine) นะคะ
แขกท่านนั้นจึงโพล่งถามขึ้นมาทันทีว่า "วังไหนจ๊ะ!! ชั้นกินมาหลายวัง ยังไม่เคยเจออาหารรสชาติแบบนี้" 

บังเอิญเสียเหลือเกินว่า แขกท่านนั้น เป็นคุณชายในราชสกุลหนึ่ง ที่เคยผ่านการรับประทานอาหารมาแล้วหลายวังหลายสูตร พนักงานถึงกับงงไปในทันที และจนบัดนี้ยังหาคำตอบไม่ได้ว่าวังไหน หุหุ

ไม่เป็นไรครับ ที่เล่าไม่ได้ได้จะบอกว่าใครถูกใครผิด แต่จะบอกว่า แต่ละคนเทส(Taste) ไม่เหมือนกัน ทางโรงแรมก็อาจจะมองว่าลูกค้าส่วนใหญ่เทสเป็นแบบนี้ ก็เลยทำแบบนี้ ซึ่งก็อาจจะไม่ตรงกับลูกค้าบางกลุ่ม

เอาล่ะนอกเรื่องไปไกลแล้ว กลับมาที่ อาหารเช้าของที่นี่กันดีกว่า 

อาหารเช้ามีหลากหลายมาก ทั้งสเตชั่นสลัด ซีเรียล สเตชั่นไข่ โคลคัท อาหารตะวันตก อาหารไทย (ซึ่งผมลองชิมแล้วก็พบว่า ไม่น่าจะถูกปากคนไทยสักเท่าไหร่นัก) ขนมปัง ขนมอบก็มีให้เลือกหลากหลาย ผมชอบครัวซองต์เขานะ ทำได้ดีเลยทีเดียว

รสชาติก็ "มาตรฐานสากลครับ"

ราคาก็ ไม่แน่ใจ เพราะรวมอยู่ในค่าห้องแล้ว

อ่อ ต้องชมนะครับสำหรับที่นี่ บริการดีเยี่ยม สถานที่สวยงาม ส่วนอาหารก็อย่างที่บอกไป นอกจากอาหารเช้าแล้ว มื้ออื่นๆ ขอแวะไปชิมร้านข้างนอกบ้างก็แล้วกันครับ






